@flightbot เครื่องมือใหม่ในการจองตั๋วเครื่องบินของ Amadeus ผ่านการแชต LINE 3 ประโยค
การแข่งขันในโลกออนไลน์นั้นสูงและเปลี่ยนแปลงเร็วยิ่งกว่าจรวด จนพาให้แบรนด์เล็กใหญ่ต้องปรับตัวทุกหนทาง ไม่เว้นแม้แต่ Amadeus บริษัทชั้นนำของโลก ผู้นำด้านการให้บริการเทคโนโลยีสารสนเทศในอุตสาหกรรมท่องเที่ยวแบบครบวงจร ที่หันมากระโจนลงสนามกับโซเชียลมีเดียกับเขาด้วย ด้วยการเปิดตัว @flightbot เครื่องมือใหม่สำหรับการจองตั๋วเครื่องบินผ่านทางแอปพลิเคชัน LINE ใช้ง่ายแค่แชตตอบคำถามเพียง 3 ประโยค @flightbot ได้รับการออกแบบมาให้สามารถสื่อสารและโต้ตอบได้คล้ายมนุษย์ ทำให้สามารถสอบถามเกี่ยวกับเที่ยวบิน การจอง วันที่เดินทาง ของจุดหมายปลายทางใดก็ได้ และยังสามารถจองและชำระเงินได้เลยเบ็ดเสร็จในที่เดียว ขั้นตอนการใช้ เริ่มด้วยการเพิ่มเพื่อน @flightbot ในแอปพลิเคชัน LINE หลังจากนั้นจึงเริ่มสื่อสาร ระบบจะสอบถามว่าคุณต้องการเดินทางไปยังสถานที่ใด จากไหนไปไหน และเมื่อไร คุณเพียงแค่ตอบคำถาม จะภาษาไทยหรือภาษาอังกฤษก็ได้ จากนั้น @flightbot จะทำการค้นหาเที่ยวบินที่มีอยู่ทั้งหมด และนำเสนอในราคาต่ำสุดไล่ไปจนถึงสูง ถ้าถูกใจราคาไหน ช่วงเวลาใด ก็แค่กดจอง และชำระเงินได้ในทันที ทาง Amadeus หวังให้ @flightbot เป็นโครงการต้นแบบเพื่อนำไปพัฒนาใช้กับแอปพลิเคชันอื่นอีกในอนาคต เบื้องต้นทีมงาน THE STANDARD ได้ลองใช้ @flightbot แล้ว พบว่าสะดวก รวดเร็วและง่ายดาย ทว่าตั๋วส่วนใหญ่ยังคงเป็นเส้นทางจากสายการบินประเภทฟูลเซอร์วิส และยังไม่มีทางเลือกประเภทสายการบินต้นทุนต่ำให้บริการมากนัก ฉะนั้นใครที่อยากหาช่องทางจองตั๋ว ง่าย สะดวก และราคาโอเค โดยไม่เกี่ยงเรื่องระดับของสายการบิน @flightbot ก็ถือเป็นตัวเลือกดีๆ อีกตัวหนึ่งที่น่าสนใจลองแล้วเป็นอย่างไร แชร์กับ THE STANDARD ด้วย
Amadeus บริษัทชั้นนำของโลก เปิดตัว @flightbot เครื่องมือใหม่สำหรับการจองตั๋วเครื่องบินผ่านทางแอปพลิเคชัน LINE ใช้ง่ายแค่แชตตอบคำถามเพียง 3 ประโยค 